Putteri on jokaisen frisbeegolfaajan perusväline. Putteria käytetään nimensä mukaisesti putteihin ja lähipeliin. Rakenteeltaan putterikiekot ovat pyöreitä ja korkeaprofiilisia, minkä ansiosta niiden lento-ominaisuudet ja -rata ovat hyvin suoraviivaisia. Putteri onkin helpoin kiekko juuri suorien heittojen suorittamiseen.
Putterin ilmanvastus on suuri, mikä tarkoittaa sitä, että lentonopeus on pienempi kuin muilla kiekkoilla. Samalla puttereissa on kuitenkin yleensä poikkeuksellisen hyvä nostovoima, joten niillä onnistuu myös pidemmät heitot. Maailman parhaat frisbeegolfaajat voivatkin heittää putteria jopa yli 100 metriä. Putteri on myös mainio väline oikean ja puhtaan heittotekniikan harjoitteluun.